
Introducció biogràfica 


Mateu Castelló Mas va néixer a Palma el 
26 del juny de 1935. Va estudiar batxiller al 
col-legi dels Teatins, al carrer des Vi. L'any 
1952 va anar a Madrid a estudiar a l'Escola 
Tècnica Superior d'Enginyers de Monts. 
Llavors l'accés era molt restringit, ja que quan 
acabaven la carrera ingressaven com a 
funcionaris del Ministeri d'Agricultura, amb 
un númerus clausus per a matricular-se a 
l'Escola i unes proves d'accés molt dures. 
Acabada la carrera, va venir a Mallorca per fer 
feina a s'Albufera amb l'empresa privada 
(fàbrica de paper) i posteriorment va estar un 
parell d'anys a Lleida ja com a funcionari. Es 
va casar amb na Carme Rlein, té 3 fills i 5 
nets. 


Passeig marítim: Don Mateu Castelló, entorn al 
2006, any en què va rebre el premi Ramon Llull. 
(Foto: Antoni Barceló). 

El 1964 es va doctorar en Enginyeria de Monts. El 1966 fou cap de Secció del Districte 
Forestal de Lleida. Seguidament va tornar a Mallorca com a funcionari, treballant en el 
Ministeri d'Agricultura, en aquell temps antic Districte Forestal de Balears. El 1972 es va 
fundar ICONA i al cap de poc temps el van designar Cap de Servei provincial, substituint a 
Juan de Arana, tot i que es trobava en excedència. Mantindria, des d'aquell moment, la 
màxima responsabilitat tècnica de l'administració forestal, cinegètica i de conservació de la 
Natura a les Balears, fins a la seva jubilació. Desgraciadament, alguns polítics autonòmics 
no el varen apreciar com mereixia: el seu compromís amb la conservació de les Salines 
d'Eivissa i Formentera li va ocasionar una certa marginació en l'època del president 
Cafiellas, la qual curiosament es va repetir en temps de la Consellera Rosselló, cosa que el 
va estimular a la jubilació quan hagués pogut continuar uns anys aportant els seus serveis. 
Pocs mesos després d'assumir el càrrec de responsable provincial de l'ICONA, va tenir la 
iniciativa d'assistir a una de les reunions periòdiques de la Societat d'Història Natural de les 
Balears, que aleshores funcionava a l'Estudi General Lul-lià. En aquella ocasió, un de 
nosaltres (JMS) va tenir l'honor de fer-ne la presentació formal. El 1975 es llicencià en dret 
per la Universitat de Barcelona. De 1979 a 1983 va ser Delegat del Ministeri d'Agricultura, 
Pesca i Alimentació a Balears, sense abandonar el seu lloc a l'ICONA. Va tenir un paper 
clau en la negociació de les transferències del Ministeri a la Comunitat Autònoma, i també 
va viure en aquest lloc d'especial responsabilitat el procés d'integració de l'Estat Espanyol a 
la Unió Europea, que ha determinat la política agrària d'una forma tan important. Després, 
va passar a la Comunitat Autònoma, per transferència de l'administració de l'Estat, com a 
Cap de Servei, retirant-se el 2000, als 65 anys, com a Cap de Departament. 





Foto de joventut: Don Mateu Castelló a la fi dels anys setanta, durant un campionat de caça amb 
Pep Prim, Joan Taltavull, Rafel Vidal, José Ariza i Miquel Lacalle, entre altres. (Foto: Joan 
Muntaner). 

Entre el 2001 i el 2004, va ser el Director de l'Oficina de la Caça del Departament de 
Medi Ambient i Natura Consell de Mallorca, en una etapa exclusivament cinegètica 
centrada en aspectes socials, culturals, divulgatius, implantació de noves tecnologies i 
desenvolupament de nous models d'ordenament i de desenvolupament sostenible. La 
transferència de les competències de caça al Consell de Mallorca el 2010 suposà la 
reunificació d'equips tècnics (Servei de Caça del Govern i Oficina de Caça del Consell) 
creats per Don Mateu en moments diferents de la seva trajectòria professional. 


L'any 1979, el GOB va instituir les distincions a les persones o institucions que 
més feien per al medi ambient, en positiu (Premi Alzina) i en negatiu (Premi Ciment). En 
la seva primera convocatòria, el gener d'aquell any, va atorgar el premi Alzina a Mateu 
Castelló. El 2004 va ser guardonat pel Consell de Mallorca amb el Premi Medi Ambient de 
Mallorca, i el 2008 ho fou pel Govern de la Comunitat Autònoma de les Illes Balears, amb 
el Ramon Llull. 

Paral-lelament a la seva tasca professional, fou President del Consell Regulador de la 
Denominació Geogràfica Protegida "Sobrassada de Mallorca", entre el 1999 a 2014 on la 
seva tasca va ser molt apreciada per tots els industrials del ram. 


Quadre TRAJECTÒRIA PROFESSIONAL 








De 1961 a 1966 diferents treballs a empreses privades. 

1966 Cap de Secció del Districte Forestal de Lleida. 

De 1967 a 1973 Cap de Secció del Districte Forestal de Balears. 

De 1973 a 1979 Cap de Servei d'ICONA a Balears (Ministeri d'Agricultura). 

De 1979 a 1983 Delegat del Ministeri d'Agricultura, Pesca i Alimentació a 
Balears. 

De 1983 a 1985 Cap de Servei de la Conselleria d'Agricultura. 

° De 1985 a 1998 Cap de Servei de la Conselleria de Medi Ambient. 

e De 1998 a 2000 Cap de Departament de la Conselleria de Medi Ambient. 





Matèria de conservació 


Don Mateu es va fer càrrec de la “Jefatura provincial del ICONA” poc temps desprès 
que el Patrimoni Forestal de l'Estat i la Direcció General de Monts fossin unificades en el 
nou “Instituto Nacional para la Conservación de la Naturaleza”, que naixia contaminat per 
una política forestal desenvolupista a la península, molt lligada a les repoblacions 
productives de fusta i cel-lulosa. L'ICONA, per aquest motiu, va tenir relacions molt 
conflictives amb el món acadèmic i de la Conservació de la Natura arreu de l'Estat, però no 
a les Balears, on Don Mateu va tenir des del primer moment plena consciència dels nous 
temps que feien de la Natura un patrimoni a conservar pels beneficis socials que se'n 
deriven. En unes illes com les nostres, on el paisatge és un bé productiu a través del 
turisme, aquesta visió sembla obligada, però en els anys 70, en plena època de la 
urbanització massiva, eren pocs els que en tenien consciència. 

Va saber impulsar, personalment i amb els equips que va poder articular en torn 
seu, molt diversos projectes i iniciatives que canviaren la situació del patrimoni natural de 
les Balears. Resumim a continuació els més assenyalats. 

En el capítol forestal, va promoure millores en la gestió de finques de propietat 
d'ajuntaments i acords amb propietaris privats per repoblacions de caràcter més protector 
que productor: eren plantacions pràcticament artesanals que han permès increments 
localitzats del patrimoni forestal illenc. Una bona mostra són els pinars/alzinars de 
l'Havanor de Mortitx. Va mantenir, millorar i obrir al públic el viver forestal de Menut, 
d'on han sortit centenars de mils de plantes autòctones que viuen avui als nostres camps i 
boscos. 

Una de les obsessions de Castelló era la penúria de superfície forestal pública a les 
Balears, per motius històrics. Amb la seva habilitat per generar col-laboracions, va saber 
articular acords entre la nova administració autonòmica i l'Estat per treballar en aquest 
sentit: el compromís era que el Consell General Interinsular comprava una finca i DICONA 
una altra. Així han passat a ser públics Son Moragues, Son Fortuny, Mortitx, Santa 
Magdalena, Tossals Verds, Cúber, Son Massip, Míner i, posteriorment, S'Albufera. Sense 
la seva idea i empenta, Madrid mai hagués adquirit aquestes finques, d'un preu 
relativament alt comparat amb els que pagava l'ICONA a la península. 

El darrer quart del S. XX va ser l'època de crisi dels usos forestals, una de les 
conseqüències de la qual va ser el canvi en la dinàmica dels incendis. Quan Don Mateu va 
començar a fer feina no es disposava de cap medi: els guardes forestals es movien amb 
bicicleta, i l'enginyer havia d'anar als incendis amb taxil La creació d'equips professionals 
i dotats va ser iniciativa seva, i d'aquesta sorgiren tant el cos de Bombers de Mallorca com 
una empresa pública de serveis forestals, primer batiada com a SEFOBASA i 
posteriorment, IBANAT. En va ser membre del consell d'administració en els períodes de 
1996 a 1999 i de 2007 a 2009. 

Posar la natura a l'abast dels ciutadans també va ser prioritari per a Castelló. Va 
impulsar la xarxa d'àrees recreatives, que tant bon servei donen, i la conversió de Binifaldó 
en Escola de Natura, en una iniciativa quasi pionera a nivell estatal. En el seu temps 
s'iniciaren activitats de sensibilització i publicacions divulgatives sobre la Natura de les 
Balears, que han estat fonamentals en l'actual consciència ciutadana sobre la conservació 
de la Natura. 

Capítol apart mereix la seva tasca en favor de la protecció d'espais naturals: la 
declaració i els inicis de gestió dels primers parcs va tenir en ell un partidari decidit i sense 
dubtes quan a la prioritat de conservació biològica dels espais protegits. La seva tasca no va 
ser exclusivament illenca: va tenir un paper actiu en l'entitat EUROSITE i, sobre tot, en 
EUROPARC. Va treballar intensament per a la constitució de la secció espanyola d'aquesta 
entitat, de la qual va ser vicepresident (1994-2000) i President (any 2000). Durant tres anys 
va ser membre del consell de la federació europea. 


Matèria cinegètica 


La visió integradora de Don Mateu sobre la gestió del recurs cinegètic entorn a criteris 
tècnics implementats per una sòlida base legal, va permetre que la Llei de Caça de 1970 i el 
Reglament de 1971, de caràcter estatal, tinguessin accepcions (com la relativa a l'extensió 
mínima dels vedats) adaptades al context insular. La seva interpretació de la legislació 
cinegètica en aquell moment de canvi profund fou l'oportunitat que donà lloc a la creació 
dels vedats del centenar de societats de caçadors locals. Es tracta d'un model basat en la 

implantació territorial a nivell municipal i en la gestió social, que perdura avui dia i que és 
cinegèticament definitori de la nostra comunitat autònoma. 


La Llei de caça de 1970 va representar una fita molt important per a les societats de 
caçadors de Mallorca [...]. A partir de la nova Llei els vedats passaren a ser terrenys de 
gestió cinegètica en els quals s'havien de respectar les èpoques de veda i demés 
disposicions cinegètiques. [...]. Les societats de caçadors de Mallorca al voltant dels anys 
70 dormitaven, ja que no disposaven de terrenys on practicar la caça i, en realitat, eren 
societats destinades més bé als jocs de saló. Aleshores es va iniciar el llançament de les 
societats emparades amb la Llei de 1970 i la possibilitat de vedar els terrenys lliures (.../. 


Castelló, M. 2007. Les societats de caçadors. In: Barceló, A i Seguí, B. (Ed.). Societat de Caçadors 
de s"Horta, 25 anys. Caça i Medi Natural, p. 69. 


Entre 1972 i l'any 2000, en l'exercici dels seus diversos càrrecs, Don Mateu va 
participar en l'elaboració de les "ordres de vedes" anuals, les quals reflectien la seva 
sensibilitat vers a les particularitats del nostre territori insular, i així des dels inicis 
diferenciaven els ordenaments entre illes. Va instruir expedients sancionadors, de 
declaració de vedats... Realitzà estudis i projectes sobre fauna cinegètica, com ara la 
declaració el 1998 de la finca pública Mortitx com a reserva genètica de cabra "cimarrona 
balear". S'implicà en la direcció tècnica dels vedats socials de Massanella i d'Artà, entre 
d'altres, novament en el sentit de reconèixer la caça com a un bé públic i popular, a l'abast 
de tots per igual. 

Atenent a la seva doble formació (Dr. Enginyer de Monts i llicenciat en Dret), a més de 
gestionar va crear norma. La quasi totalitat d' aportacions que feu són encara vigents en 
una o altra mesura. S'hi troben la creació del Consell de Balear i dels Consells Insulars de 
Caça. La declaració com a protegides de diverses espècies cinegètiques i silvestres. La 
valoració cinegètica de peces de caça en l'àmbit de la Comunitat Autònoma. La declaració 
de la cabra “orada? com a peça de caça major (1992) en avanç dels actuals ordenaments 
recollits en el posterior Decret 91/2006 de regulació de poblacions caprines i aprofitament 
de la cabra salvatge mallorquina, en el qual també hi va treballar activament. Cal esmentar 
també la regulació de la caça del tord mitjançat la modalitat tradicional a coll (Decret 
21/1992) que constitueix un exemple paradigmàtic del règim d'excepcions previst a la 
Directiva Aus, com a modalitat selectiva i no massiva endèmica, exclusiva i definitòria de 
les Illes Balears. Va fer també la regulació dels primers plans tècnics de caça (1993) en 
desenvolupament de les prescripcions de la llei 4/02. Va crear la Comissió Balear 
d'Homologació de Trofeus de Caça (1995). Fins i tot mesures tributàries i administratives 
associades a la caça, com el sistema de llicències de què disposem encara ara, eren 
sensibles a les peculiaritats pròpies del nostre patrimoni cinegètic insular gràcies a Don 
Mateu. Així, modalitats de caça sense arma de foc es recullen sota la tipologia de llicències 
B, i arran de la llei 6/2006 balear de caça i pesca fluvial, algunes esdevenen modalitats 
tradicionals especialment reconegudes i objecte de protecció administrativa (caça del tord a 
coll, caça de conills amb cans eivissencs i amb cans de Menorca, caça de cabres amb cans i 
llaç, perdiu amb bagues). El dramàtic episodi d'il.legalització de la falconeria arran del 
Reial Decret 1095/89, va comptar a les Illes Balears amb la mediació de Don Mateu per a 

sortir-ne, i avui dia la modalitat és patrimoni cultural immaterial declarat per la UNESCO. 
Aquests exercicis de modernitat no només s'avançaven als seus temps sinó fins i tot als 
actuals, on el reconeixement del patrimoni material i immaterial cinegètic es troba encara 
en procés de despertar. Era una visió no productivista de la caça, com la va tenir de la 
natura en general, enriquidora de l'individu, de la societat, i de l'equilibri dels ecosistemes 
a partir de la seva gestió i no del seu abandonament negligent o idealitzat. 

En la seva etapa al Consell de Mallorca, entre el 2001 i el 2004-2006, primer com a 
Director de l'Oficina de la Caça i després en col-laboracions aillades, va participar 
activament en divulgació de bones pràctiques cinegètiques a diversos mitjans (televisió, 
premsa i revistes), va assistir a diverses reunions i actes de l'AECT (Associació Europea de 
Caces Tradicionals), va organitzar un simposi europeu sobre aus migratòries, va col: laborar 
en l'elaboració de material tècnics i va dirigir l'elaboració dels estatuts i el marc general 
d'estructuració d'un cos de guarderia, a més de treballar en la caça major i d'assessorar en 
questions legals i de gestió ambientals a les societats de caçadors de Mallorca. La seva 
tasca d'actualització del paper del caçador en una Mallorca rurbanitzada va ser novament 
innovador. 


La caça és l'activitat d'oci més important que es realitza en el sector agrari. La caça es 
desenvolupa en el medi rural i mou una economia dinàmica, rendible, no subvencionada i 
compatible amb altres usos del sòl. La caça genera: 


e 10 M euros en economia directa (lloguer de terrenys, venda de peces de caça, 
cultius, granges cinegètiques) 

e 5 M euros en economia induïda (Guarderia, assegurances, armes i municions, 
indumentària, locomoció, pernoctacions) 


Mateu Castelló. II Conferencia nacional sobre la caza en España. Futuro y evolución de la Caza. 
Sectores económicos de la caza: Desarrollo Rural. Lugo 25 — 27 de febrer de 2004. 


En l'àmbit professional nacional i internacional, Don Mateu va participar a diversos 
congressos, seminaris i encontres tècnics en matèria de gestió cinegètica i modalitats de 
caça tradicional. En l'apartat acadèmic va dirigir nombrosos cursos adreçats a les societats 
de caçadors i d'especialització com el I Curs d'Ordenació Cinegètica de les Illes Balears 
(1997). Va ser membre del tribunal de la tesi doctoral " Caça, territori i societat a Mallorca" 
(ABA, 2015). 


Àmbit acadèmic 


Destaquem també el seu vessant acadèmic: des dels seus inicis, era un entusiasta 
partidari de donar suport i col: laborar amb la Universitat. Fins i tot abans de la fundació de 
la UIB va promoure la col-laboració del departament de Geografia (dirigit pel Dr. 
Bartomeu Barceló Pons, un dels seus amics) per a l'Estudi Ecològic de s'Albufera de 
Mallorca, que va posar els fonaments a la protecció de la zona, va donar suport a les 
recerques sobre plagues forestals del laboratori de Zoologia (de manera que va contribuir a 
la seva actual orientació). Els cursos 1992 a 94 va dirigir diversos cursos del CODEFOC 

impartits en col-laboració de la Conselleria 
d'Agricultura i la UIB, i del 2004 al 2007 va 
impartir cursos de doctorat amb el 
Departament de Biologia i Ciències de la 
Salut, de la seva especialitat i altres 
activitats formatives incloses en el 
programes FONERS 1 I FONERS 2 
(Objectiu B dels Fons Estructurals). 


El 2004 Don Mateu Castelló fou guardonat pel 
CIM amb el Premi Medi Ambient de Mallorca 
(Foto: Arxiu Consell de Mallorca). 


La persona 


Exemple de racionalitat i qualitat 

Independentment de les grans qualitats 
administratives, tècniques i formatives de 
Don Mateu Castelló, ell sempre aplicava 
immaculadament el sentit comú i el tracte 
afable amb la gent. Destacava la seva 
capacitat de síntesi, el seu component transversal, no corporatiu i aperturista, amb immensa 
capacitat d'assolir acords amb equitativitat. Es preocupava pel bé comú, recollia opinions, 
era sensible amb la conservació del medi, empatitzava amb les necessitats de les persones i 
reconeixia tant el valor de la tradicions com les exigències del desenvolupament i, en 
funció de tots aquests requisits, era capaç de prendre decisions de consens i que el temps ha 
validat com a encertades. La trajectòria de Don Mateu ha marcat un camí, amb fites de 
respecte i d'estima, que permeten admirar el model d'una persona exemplar tècnicament i 
amb una saviesa emocional extraordinària. 





Don Mateu com a «mestre» 

Era una persona gens egocentrada que aglutinava equips, encoratjava, delegava i sabia 
ser a la vegada exigent, estimulant i comprensiu. Donava exemple amb els actes i la seva 
persona rebia el respecte que ve del reconeixement i no de la posició jeràrquica. Tenia un 
enorme prestigi en el món rural, on mai va ser vist com un funcionari autoritari o inflexible, 
sinó com a una persona que escoltava, que comprenia les necessitats de les persones, que es 
posava al seu nivell i que procurava ajudar des del seu lloc tant a pagesos com a propietaris 
rurals. 


Don Mateu com a amic era extraordinari 

No escatimava temps amb les persones que estimava, sabia escoltar, compartir 
opinions, il-lusions i experiències, tant professionals com personals. Dominava l'art de 
donar consells sense donar lliçons. Ens va formar i promocionar a molts de nosaltres amb 
paciència i estima, sempre amb una rialla a la cara. Va ser, en fí, una persona molt 

respectuosa amb tothom, i respectada per tothom. Els qui hem compartit amb ell tants anys 
de feina i amistat el tendrem sempre com a referent. 


